走筆追記十二月九日潭頭之遊
作者：葛勝仲
朝代：宋

paragraphs: 三益得豈易，一遊營亦難。
地偏如避俗，春早自排寒。
霖潦逢初霽，年華念欲单。
搘笻卜遐眺，挈榼展清歡。
茶塢千家密，梅林十里寬。
幽尋窮窈窕，危陟遍巑岏。
有地堪肥遁，幽人卜考槃。
後前羅峻嶺，左右繞驚瀾。
西望雙藤老，南瞻巨石盤。
千章叢古木，九畹秀崇蘭。
手板看蒼翠，軍持上激湍。
醉鄉因蟻酎，水厄爲龍團。
晚景雲低樹，歸途雨壓冠。
明驚烽火逼，小艇起前灘。